ציפי הורוביץ-קראוס

ציפי הורוביץ-קראוס (נולדה ב-12 ביולי 1978) היא פרופסור חבר בפקולטה לחינוך למדע וטכנולוגיה ובפקולטה להנדסה ביו-רפואית בטכניון וראש הקבוצה לדימות מוחי בילדים בטכניון (2015-היום). במשך 3 שנים (2012–2015) שימשה כמנהלת המדעית הקלינית ו-9 שנים כמנהלת המדעית (2012–2021) של המרכז לאוריינות וקריאה בבית החולים לילדים בסינסינטי בארצות הברית. החל משנת 2021, היא פרופ' חבר (פאר) וחוקרת גם במרכז המחקר קנדי קריגר המסונף לבית הספר לרפואה בבית החולים ג'ונס הופקינס בבלטימור, ארצות הברית. הורוביץ-קראוס נולדה וגדלה בנתניה. בצבא שירתה בחיל האוויר. היא בעלת תואר ראשון בביולוגיה (2002) ותואר שני בנוירוביולגיה (2004) מטעם אוניברסיטת תל אביב. היא בעלת תואר שני נוסף בתוכנית הקלינית לאבחון לקויות למידה (2007, בהצטיינות) מטעם אוניברסיטת חיפה. את הדוקטורט שלה (2009) עשתה במרכז אדמונד ספרא לחקר המוח באוניברסיטת חיפה תחת הנחייתה של פרופ' צביה ברזניץ והתמקדה בחיפוש אחר סמנים אלקטרופיזיולוגיים לניטור טעויות במהלך קריאה בקרב קוראים עם דיסלקסיה. לאחר לימודי הדוקטורט, המשיכה בלימודי פוסט-דוקטורט (2011) בחיפוש אחר סמנים אלקטרו-פיזיולוגיים להשפעת תוכנית התערבות בילדים עם לקויות למידה באוניברסיטת חיפה. לאחר זכייתה במלגת פולברייט בשנת 2011, החלה הורוביץ-קראוס בלימודי פוסט-דוקטורט נוסף (2013) במחלקה לרדיולוגיה בבית החולים לילדים בסינסינטי בארצות הברית תחת הנחייתו של פרופ' סקוט הולנד, שם התמקדה בהבנת תהליכי התפתחות מוחית בילדים בדגש על המעורבות של יכולות ניהוליות בתהליכי שפה וקריאה על ידי שימוש בכלי דימות מוחי מתקדמים כגון דימות תהודה מגנטית תפקודית (fMRI) ואלקטרואנצפלוגרם (EEG). לאחר סיום פוסט-דוקטורט בארצות הברית, מונתה הורוביץ-קראוס כחברת סגל בפקולטה לרפואה באוניברסיטת סינסינטי ומחלקה לרפואת ילדים בבית החולים לילדים בסינסינטי, ארצות הברית ולאחר מכן, חזרה לארץ והקימה את המעבדה לדימות מוחי בילדים בטכניון כזוכת מלגת אלון לחוקרים צעירים. הורוביץ-קראוס משמשת כיועצת במספר ועדות ומועצות מדעיות, בין היתר היא יועצת במרכז טאוב לחקר המדיניות החברתית בישראל. בנוסף, היא עורכת אקדמית בכתבי-העת PLOS One, Frontiers in Human Neuroscience והשלוחה האמריקאית והישראלית של Frontiers for Young Minds- Israel. היא חברת מערכת בעיתון המוביל לחקר הדיסלקסיה Annals of Dyslexia וחברה בוועד המנהל של החברה להתפתחות המוח Society for Developmental Cognitive Neuroscience (Flux). במאי 2024 זכתה הורוביץ-קראוס בפרס ח'ליפה לחינוך מטעם איחוד האמירויות, בקטגוריית מחקרים מצטיינים בתחום "למידה בגיל הצעיר". הורוביץ-קראוס נשואה לד"ר דרור קראוס ולהם שלושה ילדים- הילה, יאיר ונגה. מחקרה של הורוביץ-קראוס מתמקד באפיון רשתות מוחיות המשויכות ליכולות ניהוליות, העומדות בבסיס תהליכי התפתחות שפה ורכישת קריאה בקרב מגוון אוכלוסיות ילדים בעלות קשיי שפה וקריאה על רקע נוירוביולוגי, בין היתר דיסלקסיה, הפרעות קשב וריכוז, אפילפסיה והפרעות פסיכיאטריות, בנוסף לאוכלוסיות ילדים עם השפעות סביבתיות מזיקות כמו ילדים עם חשיפת יתר למסכים או ילדים עם חסך בחשיפה לאוריינות. מחקריה תורמים להבנת החשיבות של רכיב היכולות הניהוליות ב"מודל הפשוט בקריאה" (Simple View of Reading). מודל זה טוען כי יכולות עיבוד שפה ויכולת קריאת מילים תורמים יחד להבנת הנקרא והמחקרים מקבוצת המחקר של הורוביץ-קראוס מדגישים את החשיבות של יכולות ניהוליות בקריאת מילים ושטף הקריאה, במודל זה. קבוצת המחקר שלה מתמקדת בבדיקת תפקידן של יכולות ניהוליות בתהליכי שפה באמצעות מגוון רחב של כלי דימות מוחי. הורוביץ-קראוס פרסמה מעל 80 מאמרים בכתבי-עת בינלאומיים מובילים ומספר פרקים בספרים. מדיה וקבצים בנושא ציפי הורוביץ-קראוס בוויקישיתוף אתר האינטרנט הרשמי של ציפי הורוביץ-קראוס ציפי הורוביץ-קראוס, ברשת החברתית פייסבוק ציפי הורוביץ-קראוס, ברשת החברתית LinkedIn ציפי הורוביץ-קראוס, באתר גוגל סקולר ציפי הורוביץ-קראוס, באתר Academia.edu אתר המעבדה של פרופ' הורוביץ-קראוס https://neuroimaging-center.technion.ac.il/iw/ עמוד אישי בטכניון: פרופ' ציפי הורוביץ-קראוס – הפקולטה לחינוך למדע וטכנולוגיה (technion.ac.il) Minds On The Media - 10 Tips For Improving Children’s Cognitive Development In A Digital World | NEWS-Line for Healthcare Professionals. מילה של רופא | פרק 5 - ילדים, סרטון בערוץ "כאן 11 - תאגיד השידור הישראלי", באתר יוטיוב (אורך: 39:06) לה פמיליה, גננות מתעללות הן סימפטום הקצה לבעיה רחבה | האזינו, באתר הארץ, 28 במאי 2020 סודות המוח עם פרופסור יורם יובל | פרק 1המלא, סרטון בערוץ "HOT 8", באתר יוטיוב (אורך: 0:57) What’s better? Screens or books?” Frontiers for Young Mind, am live video presentation zipi.mp4 - Google Drive מה שכרוך - קיראו לילדכם, באתר כאן – תאגיד השידור הישראלי - ראיון בקול ישראל Frontiers for Young Minds · לקרוא בספר או לשחק בטאבלט: מהי ההשפעה שלהם על המוח? (frontiersin.org) פרס יוקרתי מהאמירויות הוענק לפרופ' ציפי הורוביץ-קראוס מהטכניון, באתר ynet, 20 במאי 2024 פרופ' ציפי הורוביץ-קראוס, "חוקרים פרטיים": המוח שלי הוא במאי קולנוע!, באתר ynet, 4 בדצמבר 2019 נועה לימונה, "אין ספק שקיים קשר בין צריכת מסכים גבוהה לפגיעה בהתפתחות השפה", באתר הארץ, 1 ביולי 2021 Wesley A. Hoover, Philip B. Gough, The simple view of reading, Reading and Writing 2, 1990-06-01, עמ' 127–160 doi: 10.1007/BF00401799 ראו קישור לעמוד של הורוביץ-קראוס בגוגל סקולר: Tzipi Horowitz-Kraus, PhD - Google Scholar ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "ציפי הורוביץ-קראוס".